ΚΑΝΟΝΙΣΜΟΣ (ΕΚ) αριθ. 1852/94 ΤΗΣ ΕΠΙΤΡΟΠΗΣ της 27ης Ιουλίου 1994 σχετικά με την έναρξη διαγωνισμού για τη μείωση της εισφοράς κατά την εισαγωγή στην Ισπανία σόργου προελεύσεως τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3640/93 του Συμβουλίου της 17ης Δεκεμβρίου 1993 σχετικά με το ιδιαίτερο καθεστώς της εισαγωγής αραβοσίτου και σόργου στην Ισπανία για το 1993 (1), και ιδίως το άρθρο 3 παράγραφος 2 και το άρθρο 8,

Εκτιμώντας:

ότι, στα πλαίσια της συμφωνίας με τις Ηνωμένες Πολιτείες της Αμερικής, η Κοινότητα ανέλαβε την υποχρέωση να εισάγει στην Ισπανία ορισμένη ποσότητα αραβοσίτου και σόργου για το 1993- ότι με τον κανονισμό (ΕΚ) αριθ. 532/94 του Συμβουλίου (2) για παράταση των αποφάσεων που ελήφθησαν στα πλαίσια της συμφωνίας αυτής το Συμβούλιο ενέκρινε την παράταση της εν λόγω συμφωνίας για το 1994-

ότι, στα πλαίσια των εν λόγω δικαιωμάτων και υποχρεώσεων, ο κανονισμός (ΕΚ) αριθ. 11/94 της Επιτροπής (3) προκήρυξε διαγωνισμό μειώσεως της εισφοράς για την εισαγωγή των υπολοίπων ποσοτήτων του 1993- ότι οι ποσότητες αυτές δεν είχαν καλυφθεί στο πλαίσιο αυτών των διαγωνισμών- ότι έχοντας υπόψη τις παρούσες ανάγκες της ισπανικής αγοράς πρέπει να προοριστεί γι' αυτήν το υπόλοιπο που πρόκειται να εισαχθεί- ότι γι' αυτό πρέπει να προκηρυχθεί νέος διαγωνισμός-

ότι ο κανονισμός (ΕΚ) αριθ. 675/94 της Επιτροπής (4), περί λεπτομερειών εφαρμογής των ειδικών καθεστώτων εισαγωγής αντιστοίχως του αραβοσίτου στην Πορτογαλία και του αραβοσίτου και του σόργου στην Ισπανία έχει καθορίσει ειδικές συμπληρωματικές λεπτομέρειες που είναι αναγκαίες για την εφαρμογή του διαγωνισμού, ιδίως εκείνες που αφορούν τη σύσταση και την αποδέσμευση της εγγύησης που θα συστασθεί από τους επιχειρηματίες για να υπάρξει διασφάλιση της τηρήσεως των υποχρεώσεών τους και, ειδικότερα, της υποχρέωσεως μεταποιήσεως ή χρησιμοποιήσεως στην ισπανική αγορά του εισαγομένου προϊόντος- ότι εντούτοις, μεριμνώντας για απλοποίηση των διαδικασιών εισαγωγής, παρά τις διατάξεις που προβλέπονται στο άρθρο 7 παράγραφος 2 του κανονισμού αυτού, πρέπει να προβλεφθεί ένα περιθώριο ανοχής προς τα κάτω όσον αφορά την ποιότητα που τίθεται σε ελεύθερη κυκλοφορία-

ότι ο κανονισμός (ΕΟΚ) αριθ. 715/90 του Συμβουλίου της 5ης Μαΐου 1990 σχετικά με το καθεστώς που εφαρμόζεται σε γεωργικά προϊόντα και σε ορισμένα εμπορεύματα που προκύπτουν από τη μεταποίηση γεωργικών προϊόντων, καταγωγής των κρατών ΑΚΕ ή των υπερποντίων χωρών και εδαφών (ΥΧΕ) (5), όπως τροποποιήθηκε τελευταία από τον κανονισμό (ΕΚ) αριθ. 235/94 (6), προβλέπει ιδίως μείωση κατά 60 % της εισφοράς που εφαρμόζεται στο σόργο εντός του ορίου της ποσόστωσης των 100 000 τόνων ανά ημερολογιακό έτος και κατά 50 % πέραν της ποσόστωσης αυτής- ότι η σώρευση αυτού του πλεονεκτήματος και της μείωσης που προβλέπεται στα πλαίσια του παρόντος κανονισμού δύναται να διαταράξει την ισπανική αγορά σιτηρών- ότι είναι σκόπιμο να αποκλειστεί αυτή η σώρευση για την καλή λειτουργία του διαγωνισμού-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Διεξάγεται διαγωνισμός για τη μείωση της εισφοράς που προβλέπεται στο άρθρο 10 του κανονισμού (ΕΟΚ) αριθ. 1766/92 του Συμβουλίου (7) για την εισαγωγή σόργου στην Ισπανία, συμπληρωματικός των διαγωνισμών που προκηρύχθηκαν με τον κανονισμό (ΕΚ) αριθ. 11/94.

2. Στο πλαίσιο του διαγωνισμού δεν εφαρμόζεται η μείωση της εισφοράς κατά την εισαγωγή σόργου που προβλέπεται στο άρθρο 11 του κανονισμού (ΕΟΚ) αριθ. 715/90.

3. Ο διαγωνισμός διαρκεί μέχρι τις 25 Αυγούστου 1994. Κατά τη διάρκειά του πραγματοποιούνται εβδομαδιαίοι διαγωνισμοί για τους οποίους οι ποσότητες και οι ημερομηνίες υποβολής των προσφορών καθορίζονται στην προκήρυξη του διαγωνισμού.

4. Εφαρμόζονται οι διατάξεις του κανονισμού (ΕΚ) αριθ. 675/94 εφόσον δεν υπάρχουν διατάξεις του παρόντος κανονισμού που θεσπίζουν το αντίθετο.

Άρθρο 2

1. Τα πιστοποιητικά εισαγωγής που εκδίδονται στο πλαίσιο των παρόντων διαγωνισμών ισχύουν από την ημέρα της πραγματικής εκδόσεώς τους, κατά την έννοια του άρθρου 6 παράγραφος 4 του κανονισμού (ΕΚ) αριθ. 675/94, έως τις 15 Σεπτεμβρίου 1994.

2. Κατά παρέκκλιση του άρθρου 7 παράγραφος 2 του κανονισμού (ΕΚ) αριθ. 675/94, η ποσότητα που τίθεται σε ελεύθερη κυκλοφορία μπορεί να είναι το πολύ κατά 5 % χαμηλότερη από εκείνη που αναγράφεται στις θέσεις 17 και 18 του πιστοποιητικού εισαγωγής.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 333 της 31. 12. 1993, σ. 13.

(2) ΕΕ αριθ. L 68 της 11. 3. 1994, σ. 1.

(3) ΕΕ αριθ. L 4 της 6. 1. 1994, σ. 6.

(4) ΕΕ αριθ. L 83 της 26. 3. 1994, σ. 26.

(5) ΕΕ αριθ. L 84 της 30. 3. 1990, σ. 85.

(6) ΕΕ αριθ. L 30 της 3. 2. 1994, σ. 12.

(7) ΕΕ αριθ. L 181 της 1. 7. 1992, σ. 21.